Сабийхэм я къарур
Зи школ кIуэгъуэ мыхъуахэм я япэ «Сабий цIыкIу» район спартакиадэ Къубэ-Тэбэ къуажэм дэт курыт еджапIэ №1-м и спорт пэшым щекIуэкIащ.
Сабийуэ 100-м щIигъу зэхуэзышэса а зэпеуэм и къызэгъэпэщакIуэ, жэрдэмщIакIуэ нэхъыщхьэр Бахъсэн куейм ЕгъэджэныгъэмкIэ и IуэхущIапIэрщ. Ар цIыкIухэм я дежкIэ дэрэжэгъуэкIэ гъэнщIа спорт махуэшхуэ хъуащ.
НыбжьыщIэхэр унэтIыныгъэ зэмылIуэжьыгъуэхэмкIэ я къарур здынэсыр зэхагъэкIащ. Абыхэм ящыщщ «Предметыр хъуэж», «Хэт и гъуэгур нэхъ кIыхь?», «Тоннель», «Обручым ипщын», «Обручым хуэгъазэ» эстафетэхэр, «Псом нэхърэ нэхъ жан» джэгухэр.
Зэхьэзэхуэм кърикIуахэмкIэ судья коллегием «Гран при» саугъэтыр ехъулIэныгъэ нэхъ лъагэ къэзыгъэлъэгъуа ХьэтIохъущыкъуей къуажэм дэт прогимназием и спортсмен цIыкIухэм яхуигъэфэщащ. Псыхъурейм и гупым япэ увыпIэр къихьащ. Зеикъуэ школым и гъэсэнхэр етIуанэ хъуащ, Кыщпэк къуажэм щыщ цIыкIухэр ещанэщ.
Спартакиадэм хэтахэм сабий спорт хьэпшыпхэр иратащ.
— Спортым дегъэхьэхыным, абы ар фIыуэ ялъагъуу къэтэджыныр сабиигъуэм къыщыщIэдзауэ яхэпщэн хуейщ. Си гуапэт мыпхуэдэ спартакиадэхэр илъэс къэс ирагъэкIуэкIамэ, — жиIащ егъэджэныгъэмкIэ IуэхущIапIэм и IэщIагъэлI Бэлагъы ФатIимэ.
Абазэ Лерэ.
